Document ID: 32013D0390

KOMISJONI RAKENDUSOTSUS,
18. juuli 2013,
veepinnal või vees kasutatavate ujuvate vabaajatoodete Euroopa standardite seeria EN 15649 (osad 1-7) vastavuse kohta Euroopa Parlamendi ja nõukogu direktiivi 2001/95/EÜ üldisele ohutusnõudele ning nende standardite viitenumbrite avaldamise kohta Euroopa Liidu Teatajas
(EMPs kohaldatav tekst)
(2013/390/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 3. detsembri 2001. aasta direktiivi 2001/95/EÜ üldise tooteohutuse kohta, (1) eriti selle artikli 4 lõike 2 esimest lõiku,
ning arvestades järgmist:
(1)
Direktiivi 2001/95/EÜ artikli 3 lõike 1 kohaselt võivad tootjad turule viia ainult ohutuid tooteid.
(2)
Direktiivi 2001/95/EÜ artikli 3 lõike 2 teise lõigu kohaselt loetakse toode asjakohaste riiklike standarditega reguleeritavate ohtude ja ohukategooriate osas ohutuks, kui see vastab vabatahtlikele riiklikele standarditele, millega on üle võetud Euroopa standardid, mille viitenumbrid peab komisjon olema avaldanud Euroopa Liidu Teatajas vastavalt kõnealuse direktiivi artikli 4 lõikele 2.
(3)
Direktiivi 2001/95/EÜ artikli 4 lõike 1 kohaselt töötavad Euroopa standardiasutused Euroopa standardid välja komisjoni antud volituste alusel.
(4)
Direktiivi 2001/95/EÜ artikli 4 lõike 2 kohaselt peab komisjon nende standardite viited avaldama.
(5)
Komisjon võttis 21. aprillil 2005 vastu otsuse 2005/323/EÜ ohutusnõuete kohta, millele Euroopa Parlamendi ja nõukogu direktiivi 2001/95/EÜ kohaselt peavad vastama veepinnal või vees kasutatavate ujuvate vabaajatoodete Euroopa standardid (2).
(6)
Komisjon andis 6. septembril 2005 Euroopa standardiasutustele volituse M/372 koostada Euroopa standard(id), milles käsitletakse veepinnal või vees kasutatavate ujuvate vabaajatoodetega seotud põhiriske, nimelt uppumist ja peaaegu uppumist, aga ka muid tootedisainiga seotud riske, nagu eemaletriivimine, toetuspunkti kadumine, suurelt kõrguselt kukkumine, kinnijäämine või takerdumine veepinnast üleval- või allpool, ootamatu ujuvuse kadumine, ümberminek, külmašokk, samuti nende toodete kasutamisest tuleneda võivaid riske, näiteks kokkupõrge või löögid, ning riske, mis on seotud tuule, hoovuste ja loodetega.
(7)
Euroopa Standardikomitee võttis komisjoni volituse alusel vastu veepinnal või vees kasutatavate ujuvate vabaajatoodete Euroopa standardite seeria (EN 15649, osad 1-7).
(8)
Veepinnal või vees kasutatavate ujuvate vabaajatoodete Euroopa standardite seeria EN 15649 (osad 1-7) vastab volitusele M/372 ja direktiivi 2001/95/EÜ üldisele ohutusnõudele. Nende standardite viited tuleks avaldada Euroopa Liidu Teatajas.
(9)
Käesolevas otsuses sätestatud meetmed on kooskõlas direktiivi 2001/95/EÜ alusel loodud komitee arvamusega,
ON VASTU VÕTNUD KÄESOLEVA OTSUSE:
Artikkel 1
Järgmised Euroopa standardid vastavad neis käsitletavate ohtude osas direktiivi 2001/95/EÜ üldisele ohutusnõudele:
a)
EN 15649-1:2009 + A1:2012 „Veepinnal või vees kasutatavad ujuvad vabaajatooted - 1. osa: Klassifikatsioon, materjalid, üldised nõuded ja katsemeetodid”;
b)
EN 15649-2:2009 + A1:2012 „Veepinnal või vees kasutatavad ujuvad vabaajatooted - 2. osa: Info kasutajatele”;
c)
EN 15649-3:2009 + A1:2012 „Veepinnal või vees kasutatavad ujuvad vabaajatooted - 3. osa: Täiendavad eriotstarbelised ohutusnõuded ja katsemeetodid A-klassi seadmetele”;
d)
EN 15649-4:2010 + A1:2012 „Veepinnal või vees kasutatavad ujuvad vabaajatooted - 4. osa: Täiendavad ohutusnõuded ja katsemeetodid B-klassi seadmetele”;
e)
EN 15649-5:2009 „Veepinnal või vees kasutatavad ujuvad vabaajatooted - 5. osa: Täiendavad ohutusnõuded ja katsemeetodid C-klassi seadmetele”;
f)
EN 15649-6:2009 „Veepinnal või vees kasutatavad ujuvad vabaajatooted - 6. osa: Täiendavad ohutusnõuded ja katsemeetodid D-klassi seadmetele”;
g)
EN 15649-7:2009 „Veepinnal või vees kasutatavad ujuvad vabaajatooted - 7. osa: Täiendavad ohutusnõuded ja katsemeetodid E-klassi seadmetele”.
Artikkel 2
Standardid EN 15649-1:2009 + A1:2012, EN 15649-2:2009 + A1:2012, EN 15649-3:2009 + A1:2012, EN 15649-4:2010 + A1:2012, EN 15649-5:2009, EN 15649-6:2009 ja EN 15649-7:2009 avaldatakse Euroopa Liidu Teataja C osas.
Artikkel 3
Käesolev otsus jõustub kahekümnendal päeval pärast selle avaldamist Euroopa Liidu Teatajas.
Brüssel, 18. juuli 2013

Labels: 7
0
3
20